Jann Sjursen (KRF), 2001-03-21:
Kristeligt Folkeparti siger ja til Nicetraktaten og støtter dermed en dansk ratifikation af denne.
Det gør vi først og fremmest, fordi Nicetraktaten er den politiske forudsætning for, at udvidelsen af Fællesskabet kan blive sat på skinner.
De nye demokratier i Central- og Østeuropa skal med.
Det har afgørende prioritet for os, også ved vurderingen af indholdet af Nicetraktaten, og vi er altså begejstrede over udsigten til at få udvidet Fællesskabet i de kommende år.
Men ser vi på Nicetraktaten som sådan, er det klart, at det ikke er alle elementerne i den, vi ligefrem er jublende lykkelige over.
Jeg vil især nævne ét punkt, som vi ikke er begejstrede for, og det er spørgsmålet om Kommissionens sammensætning, når man er oppe på de 27 kommissærer, som er nævnt i traktatgrundlaget.
Vi mener ikke, at selv en ligelig rotationsordning, eller roterende kommissærer om man vil, er nogen god løsning for Fællesskabet.
Vi mener faktisk, det er ret afgørende, at hvert enkelt medlemsland har sin egen kommissær, fordi det i virkeligheden er med til at give Kommissionen den fornødne legitimitet, også over for de enkelte medlemslande.
Det er det, vi er mest betænkelige over ved Nicetraktaten som sådan, at man indfører rotation eller i hvert fald skal have en diskussion, når man er oppe på 27 medlemslande, om, hvordan Kommissionen skal sammensættes.
Med hensyn til forespørgerens ønske om også i denne debat at diskutere spørgsmålet om forholdet mellem Nicetraktaten og grundloven kan jeg sige det meget enkelt: Kristeligt Folkeparti tager Justitsministeriets notat til efterretning, og vi mener ikke, der er behov for en uvildig undersøgelse af netop den problemstilling.
Men uanset at der efter vores opfattelse og på baggrund af Justitsministeriets notat ikke er tale om dansk suverænitetsafgivelse i grundlovens forstand ved en ratifikation af Nicetraktaten, mener vi faktisk, det er afgørende vigtigt, at der alligevel kommer en folkeafstemning om Nicetraktaten.
Det er sket ikke bare én, men to gange, at et stort flertal i Folketinget har fået et flertal i befolkningen imod sig i EU-spørgsmål, sidst ved folkeafstemningen om euroen sidste år.
Selv om der her i Folketinget synes at være et endog komfortabelt flertal for dansk ratifikation af Nicetraktaten, mener vi derfor alligevel, det er vigtigt, at dette flertal også får lov til at manifestere sig ved en folkeafstemning.
Vi tror nemlig, at det vil blive et ja til Nicetraktaten.
for at endevende Nicetraktaten i alle detaljer - det kan selvfølgelig også godt ske ved en folkeafstemning - men fordi en folkeafstemning er en god anledning til at få bygget bro og få helet de sår, der har behov for at blive helet efter euroafstemningen sidste år, og for at få en bredere politisk debat - ikke bare om Nicetraktaten, men også den politiske sammenhæng, den nu engang indgår i, nemlig hele spørgsmålet om udvidelsen og den dagsorden, der på topmødet i Nice blev sat frem mod den nye regeringskonference i 2004. Det er altså efter vores opfattelse ikke nødvendigt at sætte Nicetraktaten til folkeafstemning i henhold til grundloven, men af folkelige og demokratiske grunde vil jeg sige, det faktisk er nødvendigt, at vi gør det.
Med hensyn til de forslag til vedtagelse, der er fremsat i dag,
skal jeg sige, at vi fra Kristeligt Folkepartis side ikke kan støtte nogen af forslagene, fordi de alle sammen indeholder et ønske om at få igangsat en uvildig undersøgelse af spørgsmålet om grundloven og Nicetraktaten, altså den såkaldte § 20-problemstilling.
Derfor skal jeg på vegne af Kristeligt Folkeparti fremsætte følgende forslag til vedtagelse, som tager udgangspunkt i vort ønske om, at Nicetraktaten under alle omstændigheder sættes til folkeafstemning.
Det lyder sådan:
Forslag til vedtagelse »Folketinget opfordrer regeringen til at lade Danmarks tilslutning til Nicetraktaten afgøre ved en folkeafstemning.«